b'\n_START_ARTICLE_\nPavel Aleksejevi\xc4\x8d \xc4\x8cerenkov\n_START_SECTION_\n\xc5\xbdivljenje in delo\n_START_PARAGRAPH_\nNjegova star\xc5\xa1a Aleksej in Marija \xc4\x8cerenkov sta bila kmeta. Leta 1928 je diplomiral na fizikalno-matemati\xc4\x8dni fakulteti Vorone\xc5\xa1ke dr\xc5\xbeavne univerze. Leta 1930 je postal mladi raziskovalec na Fizikalno-matemati\xc4\x8dnem in\xc5\xa1titutu v Leningradu. Leta 1935 je zagovarjal dizertacijo za kandidata in leta 1940 doktorsko dizertacijo. Leta 1935 se je zaposlil na Fizikalnem in\xc5\xa1titutu Lebedjeva v Moskvi._NEWLINE_\xc4\x8cerenkov se je ukvarjal s fizikalno optiko, jedrsko fiziko in fiziko delcev visokih energij. Leta 1934 je v laboratoriju pod vodstvom Sergeja Vavilova opazoval soj modre svetlobe, ko je steklenico vode izpostavil radioaktivnemu sevanju. Pojav se danes imenuje po njem pojav \xc4\x8cerenkova in je povezan z nabitimi atomskimi delci, ki se gibljejo hitreje od hitrosti svetlobe v dani snovi. Pojav se je izkazal za zelo pomembnega pri kasnej\xc5\xa1em eksperimentalnem delu v jedrski fiziki in pri raziskovanju kozmi\xc4\x8dnih \xc5\xbearkov. Teorijo pojava \xc4\x8cerenkova sta leta 1937 razdelala Igor Tamm in Ilja Frank. Detektor \xc4\x8cerenkova je postal standardni del opreme pri atomskih raziskavah opazovanja obstoja in hitrosti delcev z velikimi hitrostmi. Napravo so namestili na satelit Sputnik 3, ki so ga izstrelili leta 1958._NEWLINE_Leta 1958 je \xc4\x8cerenkov skupaj s Frankom in Tammom za odkritje in opis pojava \xc4\x8cerenkova prejel Nobelovo nagrado za fiziko. Leta 1946 in 1952 je z Vavilovim prejel Dr\xc5\xbeavno nagrado SZ. Nagrado je prejel \xc5\xa1e enkrat leta 1977 skupaj s Frankom in Tammom. Leta 1984 so ga imenovali za heroja socialisti\xc4\x8dnega dela._NEWLINE_Sodeloval je pri razvoju in konstrukciji elektronskih pospe\xc5\xa1evalnikov, sinhrotronov in pri raziskavah fotojedrskih in fotomezonskih reakcij. Raziskoval je fotorazpad helija in drugih lahkih jeder._NEWLINE_Leta 1953 je postal profesor eksperimentalne fizike. Od leta 1959 je vodil laboratorij za fotomezonske pojave. Pou\xc4\x8deval je \xc5\xa1tirinajst let. Leta 1970 je postal \xc4\x8dlan sovjetske oz. (zdaj) Ruske akademije znanosti (\xd0\xa0\xd0\x90\xd0\x9d)._NEWLINE_Leta 1930 se je poro\xc4\x8dil z Marijo Putincevo, h\xc4\x8derko A. M. Putinceva, profesorja ruske knji\xc5\xbeevnosti. Imela sta sina Alekseja in h\xc4\x8di Eleno._NEWLINE_Po vsej verjetnosti je Robert Heinlein v svojem ZF romanu Vesoljski bojevniki (Starship Troopers) iz leta 1959 imenoval\xc2\xa0\xc2\xbbpogon \xc4\x8cerenkova\xc2\xab\xc2\xa0po \xc4\x8cerenkovu in njegovem delu._NEWLINE_Pokopan je na moskovskem pokopali\xc5\xa1\xc4\x8du Novodevi\xc4\x8di.'